b'\n_START_ARTICLE_\nGeorgetown (Washington D.C.)\n_START_PARAGRAPH_\nGeorgetown on Yhdysvaltojen p\xc3\xa4\xc3\xa4kaupungin Washingtonin kaupunginosa, joka sijaitsee Potomac-joen varrella pari kilometri\xc3\xa4 Washingtonin keskustasta luoteeseen. Se on alueen varhaisin siirtolaisten asuttama paikka, perustettu vuonna 1751. Siit\xc3\xa4 tuli osa District of Columbia -hallintoaluetta vuonna 1871._NEWLINE_Georgetownin naapurikaupunginosia ovat Glover Park, Kalorama, Woodley Park, Palisades, Foxhall, Burleith, Foggy Bottom ja Dupont Circle._NEWLINE_Georgetown sai National Historic Landmark -statuksen vuonna 1967 kulttuurihistoriallisen merkityksens\xc3\xa4 vuoksi. Nykyisin Georgetown on vanhojen rakennustensa ja nupukivip\xc3\xa4\xc3\xa4llysteisten jalkak\xc3\xa4yt\xc3\xa4viens\xc3\xa4 ansiosta suosittu niin asuinpaikkana kuin matkailukohteenakin. Nuorekasta leimaa kaupunginosalle antaa siell\xc3\xa4 sijaitseva Georgetownin yliopisto opiskelijoineen. Vuonna 1789 perustettu yliopisto on maan vanhin katolinen yliopisto._NEWLINE_Georgetownin halki kulkee vanha kanava, Chesapeake and Ohio Canal, joka rakennettiin aikoinaan tuomaan tupakkaa ja hiilt\xc3\xa4 Marylandin suunnalta Potomac-joen varren satamaan. Nyt kanava on suosittu ulkoilureitti._NEWLINE_Georgetownissa sijaitsevassa Dumbarton Oaks -kartanossa pidettiin vuonna 1944 Dumbarton Oaksin konferenssi, YK-j\xc3\xa4rjest\xc3\xb6n perustamiskokous. Samoihin aikoihin kaupunginosassa asui amerikansuomalainen arkkitehti Eero Saarinen, joka ty\xc3\xb6skenteli tuolloin Yhdysvaltojen keskustiedustelupalvelu CIA:ta edelt\xc3\xa4neen OSS:n tiedotusosaston p\xc3\xa4\xc3\xa4llikk\xc3\xb6n\xc3\xa4. John F. Kennedy asui osoitteessa 3301 N Street pyrkiess\xc3\xa4\xc3\xa4n presidentiksi._NEWLINE_Dumbarton Oaks puutarhoineen toimii nykyisin museona. Muita museona toimivia vanhoja rakennuksia Georgetownissa ovat Dumbarton House ja Tudor Place._NEWLINE_Alueella sijaitsevat my\xc3\xb6s monien maiden Yhdysvaltain-suurl\xc3\xa4hetyst\xc3\xb6t.'